Neuvoston asetuksen (ETY) N:o 2408/92 4 artiklan 1 kohdan a alakohdan mukainen komission tiedonanto

Irlannin tarkistamat julkisen palvelun velvoitteet, jotka koskevat Dublinin ja Donegalin välistä säännöllistä lentoliikennettä

(2002/C 66/03)

(ETA:n kannalta merkityksellinen teksti)

1 Irlanti on päättänyt tarkistaa Dublinin ja Donegalin välisellä reitillä harjoitettavalle säännölliselle lentoliikenteelle asetettuja julkisen palvelun velvoitteita, joita koskevat vaatimukset on julkaistu 15. syyskuuta 2000 Euroopan yhteisöjen virallisessa lehdessä C 265 (ja muutettu 28. syyskuuta 2000 Euroopan yhteisöjen virallisessa lehdessä C 276 julkaistulla oikaisulla) yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti. Tarkistukset tulevat voimaan 22. heinäkuuta 2002.

2 Julkisen palvelun velvoitteet ovat seuraavat:

2.1 Vähimmäisvuoroväli ja kapasiteetti

a) Reitillä on lennettävä vähintään kaksi edestakaista lentoa päivässä seitsemänä päivänä viikossa toukokuusta elokuuhun (neljä kuukautta) ja yksi edestakainen lento seitsemänä päivänä viikossa syyskuusta huhtikuuhun (kahdeksan kuukautta).

b) Reitillä on oltava sekä Dublinista Donegaliin että Donegalista Dubliniin lähtevillä lennoilla vähintään 60 matkustajapaikkaa päivittäin (eli yhteensä vähintään 120 paikkaa) seitsemänä päivänä viikossa toukokuusta elokuuhun (neljä kuukautta) ja vähintään 30 matkustajapaikkaa (eli yhteensä vähintään 60 paikkaa) seitsemänä päivänä viikossa syyskuusta huhtikuuhun (kahdeksan kuukautta).

Nämä vaatimukset ovat kunakin vuonna voimassa koko vuoden.

2.2 Konetyyppi

a) Reittiä on liikennöitävä paineistetulla lentokoneella, jossa on vähintään 30 matkustajapaikkaa.

b) Liikenteenharjoittajia pyydetään kiinnittämään huomiota lentoasemilla vallitseviin teknisiin ja operatiivisiin olosuhteisiin. Lisätietoja saa seuraavasta osoitteesta: Airports Division, Department of Public Enterprise, 44 Kildare Street, Dublin 2, yhteyshenkilö Ken Gorman, puhelin (353-1) 604 16 18, faksi (353-1) 604 16 81, sähköposti kengorman@dpe.ie

2.3 Aikataulut

Donegalista on aikainen aamulento Dubliniin ja Dublinista myöhäinen iltalento Donegaliin arkipäivisin (maanantaista perjantaihin), jotta myös työasioissa matkustavat matkustajat voisivat tehdä edestakaisen lennon yhden päivän aikana. Nämä vaatimukset ovat kunakin vuonna voimassa koko vuoden.

2.4 Hinnat

a) Reitillä voidaan soveltaa erilaisia hintoja seuraavin edellytyksin:

i) Sekä Dublinista Donegaliin että Donegalista Dubliniin lähtevien päivittäisten lentojen matkustajapaikoista enintään 40 % voidaan myydä siten, että edestakaisen lipun hinta on 123 euroa.

ii) Sekä Dublinista Donegaliin että Donegalista Dubliniin lähtevien päivittäisten lentojen matkustajapaikoista vähintään 40 % siten, että edestakaisen lipun hinta on enintään 110 euroa.

iii) Jäljelle jääviin matkustajapaikkoihin ei sovelleta hintarajoituksia.

b) Liikenteenharjoittajan on sovittava julkisen palvelun velvoitteen reittiä koskevasta interline-järjestelystä vähintään kahden sellaisen liikenteenharjoittajan kanssa, jotka hoitavat lentoliikennettä Dublinin lentoasemalta Yhdistyneeseen kuningaskuntaan ja mannermaalle. Interline-sopimuksissa on oltava samat tai vastaavat ehdot, ja reitin lennoista perittäviin hintoihin on sovellettava kansainvälisten määräysten mukaista määräsuhdejärjestelmää. Liikenteenharjoittajan on tehtävä interline-sopimus kaikkien muiden sitä haluavien, Dublinin lentoasemalta liikennöivien lentoliikenteen harjoittajien kanssa samoin tai vastaavin ehdoin.

c) Edellä a kohdan i ja ii alakohdassa mainittuja hintoja saa korottaa kerran vuodessa julkisista yrityksistä vastaavan ministerin (Minister for Public Enterprise) ennakkosuostumuksella, jos reitin liikennöimisestä aiheutuvat kustannukset nousevat poikkeuksellisesti ja ennakoimattomasti liikenteenharjoittajasta riippumattomista syistä. Uudet hinnat ilmoitetaan toiminnasta vastaavalle liikennöitsijälle, ja ne tulevat voimaan vasta, kun ne on ilmoitettu Euroopan komissiolle ja julkaistu Euroopan yhteisöjen virallisessa lehdessä.

2.5 Lentojen myynti

Lentojen myynnissä on käytettävä vähintään yhtä tietokonepohjaista paikanvarausjärjestelmää.

2.6 Palvelun jatkuvuus

a) Ylivoimaista estettä lukuun ottamatta liikennöitsijästä suoraan johtuvista syistä peruutettujen lentojen määrä ei saa ylittää kahta prosenttia vuosittaisten lentojen määrästä

b) Lentoliikenteen harjoittajan on ilmoitettava lentoliikenteen lopettamisesta vähintään kuusi kuukautta etukäteen.